איפה בהולנד אפשר להשיג הגדה לפסח בעברית ובהולנדית? היכן מוצאים כרטיסי ברכה לבת מצווה או ברית מילה וכלים חד פעמיים מיוחדים לחגים? ומה לגבי יודאיקה כמו מזוזות וחנוכיות, או פשוט מתנה נחמדה מהארץ לחברים הולנדים? החנות של ויצ"ו הולנד מציעה את כל זה עם בונוס משמעותי – תרומה לנוער ולילדים במצוקה בישראל.
ויצ"ו הולנד הוא השלוחה המקומית של תנועת ויצ"ו העולמית המונה כרבע מיליון חברות ביותר מ-50 מדינות. הארגון בהולנד מונה יותר מ-1,500 חברות ועשרות מתנדבות. התנועה תומכת במאות פרויקטים בארץ בתחומי החינוך, סיוע לילדים ונוער בסיכון, העצמת נשים, תמיכה בנשים מוכות ועוד. היא גם עוסקת בחיזוק הקשר בין יהודים בתפוצות לחברה בישראל. ברשימת המיזמים שבהם תומך ויצ"ו הולנד מופיעים בין היתר מעון לילדים למשפחות נזקקות בשכונת ג'סי כהן בחולון, מרכז טיפוח מנהיגות לנוער בעוטף עזה כדי להכשירו לסייע במצבי חירום באזור, מרכז סיוע לנערות במצוקה ברמלה, מועדון העצמת נשים בריחניה ועוד.
החנות שמפעילות המתנדבות של ויצ"ו היא אמצעי חשוב (וכיפי) לגיוס הכסף לתמיכה בפרויקטים הללו, ויש לה שלושה יתרונות ברורים: בראש ובראשונה המבחר העצום. אף חנות אחרת בהולנד לא מציעה מגוון רחב ועשיר כל כך של מוצרים מהארץ, יודאיקה, מתנות ברוח ישראלית או יהודית, קישוטים וצעצועים הקשורים לעברית ולחגים. שנית, בנוסף לחנות המזמינה באמסטרדם, פועלת גם חנות מקוונת (Webwinkel WIZO, בהולנדית ובאנגלית) כך שניתן להזמין הכל בקלות מהבית עד לבית. וכמובן, החשוב מכל הוא שכל קנייה היא תרומה לחברה הישראלית.
החנות (המאובטחת) ממוקמת ב A.J. Ernststraat 735a באמסטרדם. היא פתוחה בימים ב'-ה' בשעות 16:00-10:00 וביום ו' בשעות 13:00-10:00. לכבוד החג תהיה החנות פתוחה גם בימי א', 2 ו-9 באפריל, בשעות 16:00-10:00.
הנה הצצה קטנה למגוון המוצרים שיש בחנות, עם דגש מיוחד על פסח ומתנות שמתאימות לחג ובכלל.
החנות של ויצ"ו הולנד מציעה שתי הגדות לפסח. שתיהן כתובות עברית כמובן, וכוללות תרגום להולנדית וכתיבה פונטית של הטקסט העברי באותיות לטיניות, כדי שגם מי שמתקשה בקריאת העברית יוכל להשתתף. ההגדה המרשימה יותר היא "ההגדה הרחבה", De Brede Hagada. זו הגדה מעוצבת שכוללת גם דיסק עם מזמורי ההגדה (ותוויהם). בהגדה ניתן למצוא גם הסברים ופרשנויות בהולנדית, ברוח מודרנית. האפשרות השנייה היא הגדה בצורת ריבוע, פשוטה יותר ופרקטית.
ויש עוד הרבה בחנות!
אז הזמינו אתכם להתארח, אבל מה נותנים למארחים הנדיבים שבאמת לא צריכים עוד כלי למטבח או שוקולדים? ויצ"ו הולנד מציע להשיב בנתינה ולהעניק בשמם תרומה לפרויקט לפי בחירתכם. זה פשוט מאוד. אתם בוחרים כרטיס ברכה. לתוך הכרטיס נכנסת גלוית תודה מהפרויקט שבחרתם לתרום לו (מעונות יום לילדים ממשפחות נזקקות, שיעורי מוזיקה לנוער או הכשרה מקצועית). כל כרטיס ברכה שכזה הוא תרומה בסך 10 יורו. אפשר גם לבחור כרטיסי ברכה כלליים בסכומים שונים, כרטיסים מיוחדים לבר מצווה ולבת מצווה, ועוד.
בלי קשר לפסח, החנות של ויצ"ו מציעה מגוון אפשרויות למתנות מישראל, שמתאימות לכל כיס. תוכלו למשל לצ'פר את החברים ההולנדים בספר בישול "ישראלי" או "יהודי", או בספר מתורגם שהשתתף בתחרות הספרות של ויצ"ו. יש גם שלל חמסות בעיצובים שונים, ואם יש לכם חברים שהם נוצרים אוהבי ישראל, הם עשויים להתרגש מחפצי יודאיקה המוצעים בחנות, או אפילו ממחזיק מפתחות עם מגן דוד או כיתוב בעברית.